
Mitokondriális ADP-ribozilációs módosítások tanulmányozása

A poszttranszlációs fehérjemódosítások (PTM) során a polipeptidlánchoz kapcsolódó kémiai csoportok képesek megváltoztatni a fehérjék 3D szerkezetét, kölcsönhatásait, rendeltetési helyét, funkcióját és élettartamát. E módosítások, köztük az ADP-riboziláció szerepének és szabályozásának megfejtése napjainkban egyre növekvő jelentőséget nyer mind betegség biomarkerek azonosítása, mind a gyógyszertervezés és -fejlesztés szempontjából.
Korábbi munkánk során egy ADP-ribózhoz specifikusan kötődő fehérje domén (eAf1521) segítségével ADP-ribozilációs módosításokat azonosítottunk különféle sejtek mitokondriumaiban (mitoADPr), melynek mértéke az elektrontranszportláncot, ill. a mitokondriális H+-grádienst befolyásoló vegyületek hatására változott. Az ADP-riboziláció ismert kapcsolata a NAD+-metabolizmussal felvetette, hogy a jelölődés a trikarbonsav- ciklus és az elektrontranszport függvényében változó NAD+-koncentrációval lehet összefüggésben. Új kísérleteinkben U2-OS sejtek ADP-ribózzal, NAD+-dal, NADH-val történő feltöltésével kizártuk, hogy az eAf1521 ezekkel a kis metabolitokkal keresztreagál, a sejtek DNáz és RNáz kezelésével pedig megerősítettük, hogy a felismert módosított molekula/ák fehérje természetűek. Vizsgáltuk az U2-OS sejtek NAD+-homeosztázisa és a mitokondriális ADP-riboziláció közötti kapcsolatot egy a NADH/NAD+ arányt érzékelő genetikailag kódolt bioszenzor (Peredox) segítségével, ill. a főbb metabolikus útvonalak farmakológiai manipulálásának hatását a mitoADPr-ra.
A két legnagyobb kihívás a módosított fehérjék és a módosítást végző enzimek azonosítása, melyek feltételei annak, hogy ezekhez az ADP-ribozilációs módosításokhoz funkcionális következményeket rendelhessünk. Ennek érdekében egyrészt CRISPR/Cas9 módszerrel inaktiváltunk több ADP-riboziltranszferázt kódoló gént, megállapítva, hogy a mitokondriális ADP-ribozilációért nem a PARP1 enzim felelős. Másrészt a mitokondriális ADP-ribozilált fehérjék keresésére adaptáltunk egy irodalmi módszert. A feltételezett célfehérjék azonosításához az ADPriboDB2.0 ADP-ribozilált fehérje adatbázis és a MitoCarta3.0 mitokondriális fehérje adatbázis adatait, irodalmi tömegspektrometriás adatokat, illetve a saját proteomikai adatainkat vetettük össze.

